OPDATERET: Den 20-årige mand er fundet i god behold fredag.

20-årige Christopher Vogel er ikke er set siden onsdag aften på sin bopæl i Bagenkop på Langeland. Nu efterlyser politiet den unge mand.

Torsdag aften fandt pårørende, hvad der kan være et afskedsbrev fra den 20-årige mand. Han er gået fra sit hjem uden mobiltelefon og overtøj.

Christopher Vogel beskrives som dansk af udseende, ca. 180 cm høj, slank - vejer omkring 65 kilo, har kort blond hår og blå øjne.

Politiet har torsdag aften gennemsøgt området omkring bopælen i Bagenkop med både hunde og helikopter - dog uden at finde spor af den 20-årige. Eftersøgningen genoptages fredag morgen.

- Vi har ledt efter ham i området omkring bopælen. Vi leder videre her til morgen - og håber vi kan finde nogle af hans effekter, der kan lede os i den rigtige retning, fortæller vagtchef hos Fyns Politi, Mie Brøchner.

Fyns Politi hører meget gerne fra borgere, der har set Christopher Vogel. Kontakt politiet på telefon 114.